Sklep Skupnega odbora EGP

št. 110/1999

z dne 24. septembra 1999

o spremembi Priloge II (Tehnični predpisi, standardi, preskušanje in certificiranje) k Sporazumu EGP

SKUPNI ODBOR EGP JE -

ob upoštevanju Sporazuma o Evropskem gospodarskem prostoru, kakor ga spreminja Protokol o prilagoditvi Sporazuma o Evropskem gospodarskem prostoru, v nadaljnjem besedilu "Sporazum", in zlasti člena 98 Sporazuma,

(1) ker je bila Priloga II k Sporazumu spremenjena s Sklepom št. 65/1999 Skupnega odbora EGP z dne 28. maja 1999 [1];

(2) ker je treba Odločbo Komisije 98/542/ES z dne 4. septembra 1998 o skupnem tehničnem predpisu za zahteve pri uporabi telefonije za javne vseevropske celične digitalne kopenske mobilne komunikacije, II. faza (2. izdaja) [2] vključiti v Sporazum;

(3) ker je treba Odločbo Komisije 98/543/ES z dne 4. septembra 1998 o skupnem tehničnem predpisu za zahteve pri uporabi telefonije za mobilne postaje, namenjene za uporabo v II. fazi javnih digitalnih celičnih telekomunikacijskih omrežij, ki delujejo v pasu DCS 1800 (2. izdaja) [3] vključiti v Sporazum;

(4) ker Odločba Komisije 98/542/ES razveljavlja Odločbo Komisije 96/629/ES z dne 23. oktobra 1996 o skupnem tehničnem predpisu za zahteve pri uporabi telefonije za javne vseevropske celične digitalne kopenske mobilne komunikacije, II. faza, in Odločbo Komisije 97/537/ES z dne 9. julija 1997 o skupnem tehničnem predpisu za zahteve pri uporabi telefonije za javne vseevropske digitalne kopenske mobilne komunikacije (2. izdaja), ki sta vključeni v Sporazum in ki morata biti zaradi tega razveljavljeni po Sporazumu;

(5) ker Odločba Komisije 98/543/ES razveljavlja Odločbo Komisije 97/529/ES z dne 9. julija 1997 o skupnem tehničnem predpisu za zahteve pri uporabi telefonije za mobilne postaje namenjene za uporabo v II. fazi javnih digitalnih celičnih telekomunikacijskih omrežij, ki delujejo v frekvenčnem pasu DCS 1800, ki je vključena v Sporazum in ki mora biti zaradi tega razveljavljena po Sporazumu -

SKLENIL:

Člen 1

Za točko 4zr (Odločba Komisije 98/534/ES) v poglavju XVIII Priloge II k Sporazumu se dodata naslednji točki:

398 D 0542 : Odločba Komisije 98/542/ES z dne 4. septembra 1998 o skupnem tehničnem predpisu za zahteve pri uporabi telefonije za javne vseevropske celične digitalne kopenske mobilne komunikacije, II. faza (2. izdaja) (UL L 254, 16.9.1998, str. 28).

398 D 0543 : Odločba Komisije 98/543/ES z dne 4. septembra 1998 o skupnem tehničnem predpisu za splošne priključitvene zahteve za mobilne postaje, namenjene za uporabo v II. fazi javnih digitalnih celičnih telekomunikacijskih omrežij, ki delujejo v frekvenčnem pasu DCS 1800 (UL L 254, 16.9.1998, str. 32)."

Člen 2

Besedilo točk 4n (Odločba Komisije 96/629/ES), 4v (Odločba Komisije 97/527/ES) in 4x (Odločba Komisije 97/529/ES) v poglavju XVIII Priloge II k Sporazumu se črta.

Člen 3

Besedila odločb Komisije 98/542/ES in 98/543/ES v islandskem in norveškem jeziku, ki so priložena ustreznim jezikovnim različicam tega sklepa, so verodostojna.

Člen 4

Ta sklep začne veljati 25. septembra 1999 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma.

Člen 5

Ta sklep se objavi v sklopu EGP in v Dopolnilu EGP Uradnega lista Evropskih skupnosti.

V Bruslju, 24. septembra 1999

Za Skupni odbor EGP

Predsednik

N. v. Liechtenstein

[1] UL L 284, 9.11.2000, str. 49.

[2] UL L 254, 16.9.1998, str. 28.

[3] UL L 254, 16.9.1998, str. 32.

--------------------------------------------------